DET EUROPÆISKE RÅDS RESOLUTION om vækst og beskæftigelse Amsterdam, den 16. juni 1997 (97/C 236/02)

DET EUROPÆISKE RÅD,

SOM ERINDRER OM konklusionerne fra Det Europæiske Råd i Essen, Kommissionens initiativ »En indsats for beskæftigelsen i Europa - en tillidspagt« og Dublin-erklæringen om beskæftigelse,

HAR VEDTAGET FØLGENDE RETNINGSLINJER:

INDLEDNING

1. Det er absolut nødvendigt at give en ny impuls, således at beskæftigelsen til stadighed står øverst på Den Europæiske Unions politiske dagsorden. Den Økonomiske og Monetære Union og stabilitets- og vækstpagten vil være til gavn for det indre marked og fremme et ikke-inflationært makroøkonomisk klima med lav rente og dermed styrke betingelserne for økonomisk vækst og beskæftigelsesmulighederne. Derudover må vi styrke sammenhængen mellem en succesfuld og holdbar økonomisk og monetær union, et velfungerende indre marked og beskæftigelse. I den forbindelse bør det være et prioriteret mål at udvikle en veluddannet, velkvalificeret og smidig arbejdsstyrke og at gøre arbejdsmarkederne i stand til at reagere på økonomiske forandringer. Strukturreformer må have omfattende rækkevidde i modsætning til begrænsede eller lejlighedsvise foranstaltninger, så der bliver en sammenhængende tilgang til det komplekse spørgsmål om incitamenter i forbindelse med jobskabelse og jobsøgning.

De økonomiske politikker og social- og arbejdsmarkedspolitikkerne er indbyrdes forstærkende. De sociale beskyttelsessystemer bør moderniseres, så deres måde at fungere på styrkes, og de dermed bliver i stand til at bidrage til konkurrenceevne, beskæftigelse og vækst, hvorved der skabes et holdbart grundlag for social samhørighed.

Denne strategi danner sammen med stabilitetsbaserede politikker grundlaget for en økonomi, der bygger på principperne om integrering, solidaritet, retfærdighed og et bæredygtigt miljø, og som kommer alle borgere til gode. Økonomisk effektivitet og deltagelse i det sociale fællesskab er indbyrdes supplerende aspekter af det europæiske samfund med større samhørighed, som vi alle stræber efter.

Under hensyn til denne principerklæring opfordrer Det Europæiske Råd alle sociale og økonomiske aktører, herunder nationale, regionale og lokale myndigheder samt arbejdsmarkedets parter, til fuldt ud at påtage sig deres ansvar inden for deres respektive aktivitetsområder.

UDVIKLING AF DEN ØKONOMISKE SØJLE

2. Traktaten om oprettelse af Det Europæiske Fællesskab og især artikel 102 A og 103 omhandler snæver samordning af medlemsstaternes økonomiske politikker, jf. traktatens 3 A. Arbejdsløshedsbekæmpelse er stadig primært medlemsstaternes ansvar, men vi bør erkende, at det er nødvendigt både at forbedre effektiviteten og at udvide indholdet af denne samordning og i den forbindelse især sætte fokus på beskæftigelsesfremmende politikker. Det er nødvendigt at tage en række skridt med henblik herpå.

3. De overordnede retningslinjer for de økonomiske politikker skal styrkes og udvikles til et effektivt instrument, der kan sikre en varig konvergens mellem medlemsstaternes økonomiske udvikling. Der skal inden for rammerne af sunde og holdbare makroøkonomiske politikker og på grundlag af en evaluering af den økonomiske situation i Den Europæiske Union og i hver enkelt medlemsstat lægges mere vægt på at forbedre den europæiske konkurrenceevne som en forudsætning for vækst og beskæftigelse, således at der blandt andre mål kan stilles flere beskæftigelsesmuligheder i udsigt for Europas borgere. Der bør i den forbindelse lægges særlig vægt på arbejdsmarkedernes og varemarkedernes effektivitet, teknologisk innovation og de små og mellemstore virksomheders jobskabende potentiale. Der bør også gives fuld opmærksomhed til erhvervsuddannelses- og uddannelsessystemerne, herunder livslang uddannelse, arbejdsincitamenter i skattesystemerne og ydelsesordningerne og nedsættelse af de indirekte lønomkostninger for at øge mulighederne for at blive beskæftiget.

4. Skatteordninger og sociale beskyttelsesordninger bør gøres mere beskæftigelsesvenlige og således forbedre arbejdsmarkedernes funktionsmåde. Det Europæiske Råd understreger vigtigheden af, at medlemsstaterne skaber et skattemæssigt miljø, som stimulerer iværksættelse og jobskabelse. Disse og andre beskæftigelsesfremmende politikker vil være en væsentlig del af de overordnede retningslinjer under hensyn til nationale beskæftigelsespolitikker og den bedste praksis, der følger af disse politikker.

5. Rådet opfordres derfor til at tage hensyn til de flerårige beskæftigelsesprogrammer som omhandlet i Essen-proceduren, når det udarbejder de overordnede retningslinjer, så disse i højere grad kommer til at fokusere på beskæftigelse. Rådet kan i medfør af traktatens artikel 103, stk. 4, rette de nødvendige henstillinger til medlemsstaterne.

6. Denne øgede samordning af de økonomiske politikker skal supplere proceduren i det nye traktatafsnit om beskæftigelse, hvori det fastsættes, at der skal oprettes et beskæftigelsesudvalg, som skal arbejde tæt sammen med Udvalget for Økonomisk Politik. Rådet bør søge at give disse bestemmelser øjeblikkelig virkning. I begge procedurer skal Det Europæiske Råd spille sin integrerende og vejledende rolle i overensstemmelse med traktaten.

7. Den Europæiske Union bør supplere medlemsstaternes foranstaltninger ved systematisk at gennemgå alle eksisterende relevante fællesskabspolitikker, herunder transeuropæiske net og forsknings- og udviklingsprogrammer, for at sikre, at de er rettet mod jobskabelse og økonomisk vækst og samtidig overholder de finansielle overslag og den interinstitutionelle aftale.

8. Det Europæiske Råd er blevet enigt om en konkret indsats for at gøre størst muligt fremskridt i færdiggørelsen af det indre marked, nemlig at gøre reglerne mere effektive, at tage fat på de vigtigste resterende eksempler på markedsforvridning, at undgå skadelig konkurrence på skatteområdet, at fjerne sektorhindringerne for markedsintegration og at skabe et indre marked, der er til gavn for alle borgere.

9. I henhold til traktatens artikel 198 E har Den Europæiske Investeringsbank til opgave ved anvendelse dels af midler lånt på kapitalmarkedet, dels af egne midler, i Fællesskabets interesse at bidrage til en afbalanceret og gnidningsløs udvikling af det fælles marked. Vi anerkender den vigtige rolle, Den Europæiske Investeringsbank og Den Europæiske Investeringsfond spiller med hensyn til at skabe beskæftigelse i Europa gennem investeringsmuligheder. Vi opfordrer indtrængende Den Europæiske Investeringsbank til at øge sine aktiviteter på dette område ved at fremme investeringsprojekter, der er i overensstemmelse med sunde bankprincipper og sund bankpraksis, og især:

- at undersøge muligheden for at indføre en facilitet til finansiering af højteknologiske projekter for små og mellemstore virksomheder i samarbejde med Den Europæiske Investeringsfond, eventuelt under anvendelse af risikovillig kapital med deltagelse af den private banksektor

- at undersøge, i hvilket omfang den kan intervenere på områder som uddannelse, sundhed, bymiljø og miljøbeskyttelse

- at øge sine interventioner i forbindelse med store infrastrukturnet ved at undersøge muligheden for at yde meget langfristede lån, primært til de store prioriterede projekter, der blev vedtaget i Essen.

10. Kommissionen opfordres til at fremsætte passende forslag for at sikre, at provenuet fra resterende reserver ved udløbet af traktaten om oprettelse af Det Europæiske Kul- og Stålfællesskab i 2002 anvendes til en forskningsfond til sektorer, der er knyttet til kul- og stålindustrien.

11. Denne helhedsstrategi vil maksimere vore bestræbelser på at fremme beskæftigelsen og integreringen i samfundet og bekæmpe arbejdsløsheden. Øget jobskabelse, arbejdstagerbeskyttelse og -sikkerhed vil i den forbindelse gå hånd i hånd med nødvendigheden af at få arbejdsmarkederne til at fungere bedre. Dette bidrager også til en velfungerende økonomisk og monetær union.

FORNYET TILSAGN

12. Det Europæiske Råd opfordrer alle parter, dvs. medlemsstaterne, Rådet og Kommissionen, til aktivt og beslutsomt at gennemføre disse bestemmelser.

De muligheder, arbejdsmarkedets parter får tilbudt i social- og arbejdsmarkedskapitlet, som er blevet integreret i den nye traktat, bør underbygge Rådets arbejde på beskæftigelsesområdet. Det Europæiske Råd henstiller til dialog mellem arbejdsmarkedets parter og fuldstændig anvendelse af den nuværende fællesskabslovgivning om høring af arbejdsmarkedets parter, herunder, hvor det er relevant, som led i omstruktureringsprocesser under hensyntagen til national praksis.

13. Disse politikker vil tilsammen gøre det muligt for medlemsstaterne at benytte sig af den europæiske konstruktions styrke til at samordne deres økonomiske politikker effektivt i Rådet for på den måde at skabe flere arbejdspladser og bane vejen for en vellykket og holdbar tredje fase af Den Økonomiske og Monetære Union i overensstemmelse med traktaten. Det Europæiske Råd anmoder arbejdsmarkedets parter om fuldt ud at leve op til deres ansvar på deres respektive aktivitetsområder.